b"\n_START_ARTICLE_\nFederico Garc\xc3\xada Moliner\n_START_SECTION_\nBiografia\n_START_PARAGRAPH_\nVa n\xc3\xa0ixer el 4 de mar\xc3\xa7 de 1930 a la poblaci\xc3\xb3 valenciana de Borriana (Plana Baixa). Va estudiar Batxillerat a l'Institut Francisco Ribalta de Castell\xc3\xb3 de la Plana, per llicenciar-se posteriorment Ci\xc3\xa8ncies F\xc3\xadsiques per la Universitat Complutense de Madrid i doctorar-se el 1958 per la Universitat de Cambridge i el 1960 per la Complutense. _NEWLINE_Va iniciar la seva carrera professional al Consell Superior d'Investigacions Cient\xc3\xadfiques (CSIC), per trasllardar-se r\xc3\xa0pidament a la universitat nord-americana d'Illinois, on va ser professor durant tres anys. Al seu retorn al CSIC va continuar els seus treballs en f\xc3\xadsica de l'estat s\xc3\xb2lid, camp en el qual va ocupar un important paper desenvolupant una escola espanyola d'investigaci\xc3\xb3 que aviat va arribar nivell internacional, estudiant la propietat de la mat\xc3\xa8ria s\xc3\xb2lida a partir dels seus \xc3\xa0toms. _NEWLINE_Conven\xc3\xa7ut de la import\xc3\xa0ncia de la tasca docent, va participar com a professor convidat als programes d'escoles de postgrau, especialment a It\xc3\xa0lia i Escandin\xc3\xa0via, en les quals es van formar generacions de joves cient\xc3\xadfics europeus que van constituir la base per al posterior desenvolupament de la ci\xc3\xa8ncia a Europa, i per la seva tasca d'ajuda als cient\xc3\xadfics dels pa\xc3\xafsos en vies de desenvolupament tamb\xc3\xa9 a Iberoam\xc3\xa8rica. _NEWLINE_Vinculat a les Confer\xc3\xa8ncies Pugwash de Ci\xc3\xa8ncia i Afers Mundials, el 1992 fou guardonat amb el Premi Pr\xc3\xadncep d'Ast\xc3\xbaries d'Investigaci\xc3\xb3 Cient\xc3\xadfica i T\xc3\xa8cnica per les seves contribucions a la f\xc3\xadsica de l'estat s\xc3\xb2lid._NEWLINE_Ha estat catedr\xc3\xa0tic de ci\xc3\xa8ncia contempor\xc3\xa0nia a la Universitat Jaume I."